**Ministru kabineta noteikumu**

**“Fizisko personu reģistrā iekļauto ziņu izsniegšanas kārtība” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta „Fizisko personu reģistrā iekļauto ziņu izsniegšanas kārtība” (turpmāk – noteikumu projekts) mērķis ir noteikt Fizisko personu reģistrā iekļauto ziņu izsniegšanas kārtību.  Noteikumu projekts stājas spēkā vienlaikus ar Fizisko personu reģistra likumu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Fizisko personu reģistra likuma 23.pantā, Dzīvesvietas deklarēšanas likuma 13.panta pirmajā un trešajā daļā un likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 3.panta trešajā daļā paredzētais deleģējums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2021.gada 28.jūnijā stāsies spēkā Fizisko personu reģistra likums un ar tā spēkā stāšanos zaudēs spēku Iedzīvotāju reģistra likums un uz tā pamata izdotie Ministru kabineta 2011.gada 15.februāra noteikumi Nr.130 “Iedzīvotāju reģistrā iekļauto ziņu izsniegšanas kārtība” (Noteikumi Nr.130). Ņemot vērā minēto un Fizisko personu reģistra likuma 23.pantā noteikto tika izstrādāts noteikumu projekts, kas nosaka kārtību, kādā Pilsonības un migrācijas lietu pārvalde (turpmāk – Pārvalde), pašvaldība un Latvijas diplomātiskā un konsulārā pārstāvniecība ārvalstīs (turpmāk - pārstāvniecība) izsniedz fizisko personu reģistrācijas un uzskaites sistēmā — Fizisko personu reģistrs[[1]](#footnote-1) (turpmāk — Reģistrs) iekļautās ziņas. Noteikumu projekts izstrādāts arī saskaņā ar Dzīvesvietas deklarēšanas likuma 13.panta pirmajā un trešajā daļā noteikto deleģējumu (atbilstoši 2020.gada 17.jūnija likumam “Grozījumi Dzīvesvietas deklarēšanas likumā”, kas stājas spēkā no 2021.gada 1.jūlija) un likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 3.panta trešajā daļā noteikto deleģējumu.  Reģistrs ir valsts informācijas sistēma, kurā tiek uzkrāta ierobežotas pieejamības informācija un kuras pārzinis un turētājs ir Pārvalde. Reģistrā iekļautās ziņas tiek izsniegtas rakstveidā, kas ietver sevī ziņu izsniegšanu gan rakstiski papīra formā, gan elektroniski, pamatojoties uz rakstveida pieprasījumu (turpmāk - pieprasījums) vai tiešsaistes pārraides režīmā. Pārvalde Reģistrā iekļautās ziņas izsniedz arī pamatojoties uz noslēgtu rakstveida vienošanos. Līdz ar to, noteikumu projektā nav pārņemts Noteikumu Nr.130 4., 11. un 12.1 punktā noteiktais, jo tas ietverts noteikumu projekta 2.punktā, paredzot ziņu izsniegšanu rakstveidā, jo nav lietderīgi noteikumos ietvert elektroniskās identifikācijas un citos elektronisko dokumentu apriti regulējošajos normatīvajos aktos, piemēram, Elektronisko dokumentu likumā, Oficiālās elektroniskās adreses likumā vai Fizisko personu elektroniskās identifikācijas likumā, noteikto, ko nepieciešams ievērot personas elektroniskai identifikācijai un dokumentu apritei.  Noteikumu projekta 3.punkts paredz, ka Pārvalde no Reģistra izsniedz arī statistisko informāciju, jo Reģistrā iekļauj ziņas par fiziskām personām un Pārvalde ir Reģistra pārzinis. Sniegtie statistikas dati no Reģistra tiek izmantoti, lai nodrošinātu precīzu Latvijas iedzīvotāju skaita aprēķinu un sniegtu citu vispārpieejamu informāciju, kas neļauj identificēt konkrētu personu, piemēram, lai Centrālā statistikas pārvalde izpildītu Eiropas Parlamenta un Padomes 2013.gada 20.novembra Regulā Nr. 1260/2013 par Eiropas demogrāfijas statistiku noteikto.  Noteikumu projekta 4.punkts nosaka, ka pašvaldība no Reģistra sniedz ziņas par personas aktuālo deklarēto vai reģistrēto dzīvesvietu (adresi), ja personas dzīvesvieta ziņu izsniegšanas brīdī ir attiecīgās pašvaldības administratīvajā teritorijā, tai skaitā, pašvaldība ir tiesīga sniegt ziņas no Reģistra par mirušas personas pēdējo deklarēto vai reģistrēto dzīvesvietu, ja tā bijusi šīs pašvaldības administratīvajā teritorijā, tā kā Eiropas Parlamenta un Padomes 2016.gada 27.aprīļa regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk - Regula) neaizsargā mirušas personas datus tiktāl, cik tas neskar fizisku personu. Tas nepieciešams, lai ievērotu iedzīvotāju vajadzības pašvaldībā, kā arī, lai mazinātu iedzīvotājiem administratīvo slogu un paaugstinātu to apmierinātību par valsts pārvaldes iestāžu pakalpojumu pieejamību.  Pārstāvniecību kompetenci sniegt ziņas no Reģistra nosaka noteikumu projekta 5.punkts. Tas atbilst Konsulārās palīdzības un konsulāro pakalpojumu likuma 1. un 2.pantam, kas nosaka, ka šā likuma mērķis ir nodrošināt personām, kas atrodas ārpus Latvijas, konsulāro palīdzību un Latvijas iestāžu sniegto no Latvijas starptautiskajām saistībām un Latvijas normatīvajiem aktiem izrietošo pakalpojumu pieejamību pārstāvniecībās ārvalstīs. Likums attiecas uz Latvijas pilsoņiem un nepilsoņiem; personām, kuras Latvijā atzītas par bezvalstniekiem; personām, kurām piešķirts bēgļa vai alternatīvais statuss Latvijā; citas Eiropas Savienības dalībvalsts pilsoņiem, kuru pilsonības valstij attiecīgajā ārpus Eiropas Savienības esošajā valstī nav diplomātiskās vai konsulārās pārstāvniecības vai goda konsulāta, kas sniedz konsulāro palīdzību; Latvijas pilsoņu un nepilsoņu, bezvalstnieku, trešās valsts valstspiederīgo un dalībvalstu pilsoņu ģimenes locekļiem, kuri ceļo kopā ar attiecīgajām personām. Tādējādi, noteikumu projekts nosaka, ka pārstāvniecības sniedz ziņas no Reģistra personām, kuras atrodas ārpus Latvijas.  Noteikumu projektā tiek nodalīts pieprasījumā norādāmais ziņu apjoms, ja ziņas no Reģistra pieprasa par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošo personu, vai, ja ziņas tiek pieprasītas par citu personu (noteikumu projekta 6. un 7.punkts). Pieprasījumam par citu personu jābūt pamatotam, ievērojot Regulas 6.panta 1.punkta nosacījumus. Līdz ar to Pārvaldei, kā Reģistra pārzinim, lai nodrošinātu godprātīgu un likumīgu personas datu apstrādi Reģistrā, atbilstoši tiesiskam ziņu izmantošanas mērķim un tam nepieciešamajā apjomā, noteikumu projekta 7.punkts paredz prasības, kas ziņu pieprasītājam jānorāda rakstveida pieprasījumā, lai pieprasījums atbilstu fiziskas personas datu apstrādes nolūkiem, nodrošinot ziņu izsniegšanu atbilstoši Regulas 6.panta 1.punktam. Tai skaitā, pieprasot ziņas par citu personu, pieprasījumā jānorāda datus, pēc kuriem Reģistrā var identificēt personu. Regulas 4.panta 1.punkta definīcijā “personas dati” noteikts, ka identificējama fiziska persona ir tāda, kuru var tieši vai netieši identificēt, jo īpaši atsaucoties uz identifikatoru, piemēram, minētās personas vārdu, uzvārdu, identifikācijas numuru, atrašanās vietas datiem un tiešsaistes identifikatoru.  Fizisko personu reģistra likums paredz, ka Reģistrā iekļauj un aktualizē ziņas par ārzemnieku, kuram ir tiesiska saikne ar Latviju vai kurš vēlas Latvijā saņemt pakalpojumus elektroniski, tomēr pastāv gadījumi, kad ziņas par savu nepilngadīgo bērnu, aizbildnībā vai aizgādnībā esošu personu, kas ir Latvijas valstpiederīgā persona, pieprasa tā likumiskais pārstāvis, kas ir ārzemnieks ar ārvalstī piešķirtu identifikatoru, bet nav reģistrēts Reģistrā. Līdz ar to, noteikumu projekta 6.1.apakšpunkts paredz, ka pieprasot ziņas no Reģistra par sevi, savu bērnu, kurš jaunāks par 18 gadiem, vai par aizbildnībā vai aizgādnībā esošu personu, ja pieprasītājam nav piešķirts personas kods, tad pieprasījumā norāda personai ārvalstī piešķirtu identifikācijas kodu. Attiecīgi arī noteikumu projekta 7.1.apakšpunktā ziņu pieprasītājs savu tiesisko interešu realizēšanai var būt ārzemnieks, kuram Latvijā nav piešķirts personas kods, bet ir ārvalstī piešķirtais identifikators. Lai pieprasītās ziņas vai lēmumu varētu izsniegt pa pastu vai nosūtīt elektroniski atbilstoši Paziņošanas likumā noteiktajam, lai nodrošinātu kvalitatīvu un privātpersonas tiesībām un likumiskajām interesēm atbilstošu dokumentu un informācijas paziņošanu, noteikumu projekta 6.2.apakšpunktā noteikts, ka persona ziņu pieprasījumā norāda savu dzīvesvietas adresi un kontaktinformāciju (tālrunis, e-pasts, ja ir). Kontaktinformācija nepieciešama, lai nodrošinātu efektīvu komunikāciju ar ziņu pieprasītāju pirms lēmuma pieņemšanas, piemēram, lai informētu par pieprasījumā konstatētiem nebūtiskiem trūkumiem un to novēršanas kārtību.  Noteikumu projekta 8.punkts ietverts pamatojoties uz to, ka no 2019.gada 16.februāra Latvijā tiek piemērota Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (turpmāk – Publisko dokumentu regula), kuras mērķis ir veicināt Eiropas Savienības iedzīvotāju brīvu pārvietošanos, vienkāršojot prasības attiecībā uz vienā dalībvalstī izdotu konkrētus juridiskus faktus konstatējošu publisku dokumentu uzrādīšanu citā dalībvalstī (nav nepieciešama apliecinājuma “apostille” pievienošana). Tādējādi Pārvalde, atbilstoši kompetencei, izsniedzot ziņas no Reģistra par dzimšanas vai miršanas faktu, vārdu un uzvārdu, laulību (tostarp - ģimenes stāvokli), vecāku statusu, adopciju, domicilu un/vai uzturēšanas vietu, valsts piederību (Publisko dokumentu regulas 2.panta pirmais punkts) fiziskai personai uz pieprasījuma pamata izdod arī publiskā dokumenta daudzvalodu standarta veidlapu saņēmējas dalībvalsts valodā. Veidlapa paredzēta, lai pārvarētu valodas barjeras un tādējādi vēl vairāk atvieglotu publisku dokumentu apriti starp dalībvalstīm.  Noteikumu projekta 9. un 10.punktā noteiktas fiziskas vai juridiskas personas identificēšanas un pārstāvības apliecināšanas prasības, ko realizē uzrādot personu apliecinošu dokumentu un pārstāvību apliecinošu dokumentu (juridiskai personai, pārbaudot ziņas Uzņēmumu reģistrā), ja Pārvaldei, pašvaldībai vai pārstāvniecībai pašai nav iespējams pārliecināties par ziņu pieprasītāja pārstāvības tiesībām. Lai nodrošinātu fiziskas personas identificēšanu, persona uzrāda derīgu personu apliecinošu dokumentu, savukārt elektroniskajā vidē, fiziskas personu identitātes pārbaudi īsteno atbilstoši Fizisko personu elektroniskās identifikācijas likumā noteiktajam. Elektronisko pakalpojumu sniegšanā tiek ievērotas Eiropas Parlamenta un Padomes 2018. gada 2. oktobra Regulas (ES) 2018/1724, ar ko izveido vienotu digitālo vārteju, lai sniegtu piekļuvi informācijai, procedūrām un palīdzības un problēmu risināšanas pakalpojumiem, un ar ko groza Regulu (ES) Nr. 1024/2012, prasības pārrobežu lietošanai.  Saskaņā ar Dzīvesvietas deklarēšanas likuma 13.panta trešajā daļā noteikto deleģējumu noteikumu projekta 12.punkts paredz ziņu apjomu, kādu nekustamā īpašuma īpašnieks vai viņa pilnvarota persona bez maksas var saņemt no Reģistra, proti, par nekustamajā īpašumā deklarēto un reģistrēto personu vai to skaitu, ziņas par papildu adresi norādījušo personu, kā arī tiesisko pamatu, ja šādas ziņas nepieciešamas un ir iekļautas Reģistrā. Pārvaldē regulāri tiek saņemti nekustamo īpašumu īpašnieku pieprasījumi par viņu īpašumā deklarēto vai reģistrēto personu skaitu, lai realizētu sava īpašuma pārvaldīšanas tiesības, sagatavotu apsaimniekošanas pakalpojumu rēķinus. Tomēr, tā kā atbilstoši Ministru kabineta 2017.gada 19.septembra noteikumu Nr.562 “Pilsonības un migrācijas lietu pārvaldes maksas pakalpojumu cenrādis” pielikuma 11.punktam par personu skaitu adresē ir iekasējama Pārvaldes maksas pakalpojuma samaksa, nekustamo īpašumu īpašnieki izvēlas saņemt tiem nepieciešamās ziņas bez maksas saskaņā ar Dzīvesvietas deklarēšanas likuma 13.panta trešajā daļā noteikto. Tādējādi, kaut arī nekustamā īpašuma īpašniekam ir nepieciešamas tikai statistiskās ziņas savu tiesību realizācijai, lai izvairītos no samaksas, tiek lūgts izsniegt viņam pienākošās bezmaksas ziņas par īpašumā deklarēto (reģistrēto) personu vārdu, uzvārdu, personas kodu un deklarēšanas datumu, kas pēc būtības uzskatāms par nepamatotu personas datu apstrādi. Līdz ar to un pamatojoties uz Regulas 5.panta 1.punkta “c” apakšpunktā paredzēto personas datu minimizēšanas principu, noteikumu projekta 12.3.apakšpunkts paredz nekustamā īpašuma īpašnieka tiesības bez maksas saņemt ziņas par viņam piederošajā nekustamajā īpašumā deklarēto un reģistrēto personu skaitu, kas ir spēkā uz ziņu izsniegšanas brīdi no Reģistra.  Ziņas par nekustamajā īpašumā deklarētajām un reģistrētajām personām, no 2021.gada 1.jūlija arī par papildu adresi norādījušām personām, bez maksas izsniedz arī izmantojot speciālu tiešsaistes formu portālā [www.latvija.lv](http://www.latvija.lv). Ziņas e-pakalpojumā var saņemt nekustamā īpašuma īpašnieks – fiziska persona, kura īpašuma tiesības ierakstītas Valsts vienotajā datorizētajā zemesgrāmatā.  Ziņu izsniegšana par nekustamajā īpašumā papildu adresi norādījušo personu (projekta 12.2. un 12.4.apakšpunkts) ietverta saskaņā ar 2020.gada 17.jūnijā Saeimā pieņemtajiem grozījumiem Dzīvesvietas deklarēšanas likumā, kā arī ar Diasporas likuma 6.panta otrās daļas 7.punkta “b” apakšpunktā un 16.panta pirmajā daļā noteikto, ka pēc nekustamā īpašuma īpašnieka (arī izmantojot speciālu tiešsaistes formu, ja īpašnieks ir fiziska persona) vai viņa pilnvarotas personas pieprasījuma Pārvade sniedz ziņas par personām, kuras kā papildu adresi norādījušas viņa nekustamā īpašuma adresi Latvijā.  Noteikumu projekta 12.4., 14., 15., 16., 17., 18., 19., 20., 22., 23. un 24.punktā ir norādīti e-pakalpojumi, kas tiek sniegti, izmantojot speciālo tiešsaistes formu. Elektroniskā identifikācija, izmantojot speciālo tiešsaistes formu, ir veids kā nosaka lietotāju identitāti elektroniski, tas ir apliecinājums, ka persona, kas ir autentificējusies e-pakalpojumam ir konkrētā persona. E-pakalpojumu lietotāju droša autentifikācija (identitātes apstiprināšanu) elektroniskajā vidē tiek nodrošināta, izmantojot Valsts informācijas sistēmu savietotāja koplietošanas komponenti - Vienotās pieteikšanās modulis. Tādējādi, fiziska persona var iesniegt pieprasījumu par ziņu izsniegšanu no Reģistra, izmantojot speciālu tiešsaistes formu tīmekļa vietnē [www.latvija.lv](http://www.latvija.lv) vai Pārvaldes tīmekļa vietnē, fiziskas personas autentifikācijai un pieprasījumā sniegto ziņu patiesuma apstiprināšanai, izmantojot drošu elektronisko parakstu, kredītiestādes elektronisko norēķinu sistēmas autentifikācijas līdzekli vai speciāli izsniegtu autentifikācijas līdzekli. Izmantojot speciālo tiešsaistes formu, tiek nodrošināts, ka Pārvaldes sniegtie pakalpojumi personām ir vieglāk un ērtāk pieejami attiecīgi mazinot administratīvo slogu, gan personai, gan iestādei, samazinot nepieciešamību iesniegt pieprasījumu papīra formā. Līdz ar jaunu e-pakalpojumu ieviešanu, Pārvalde rūpējas, lai personas saņemtu iestādes sniegtos pakalpojumus vai palīdzību visērtākajā veidā. Tas veidotu pozitīvāku attieksmi pret valsti, savukārt iestādes darbinieki vairāk uzmanības varētu veltīt citu funkciju un uzdevumu veikšanai, nevis patērēt laiku papīra formā iesniegtu dokumentu apstrādei.  Tā kā fiziska persona elektroniski var saņemt ziņas no Reģistra, izmantojot speciālo tiešsaistes formu tīmekļa vietnē [www.latvija.lv](http://www.latvija.lv) vai Pārvaldes tīmekļa vietnē, tad noteikumu projektā tiek lietots vienots termins, ka e-pakalpojumi pieejami izmantojot speciālo tiešsaistes formu.  Atbilstoši Regulas 15.panta 3.punktam pārzinis nodrošina apstrādē esošo personas datu kopiju. Par visām papildus kopijām, ko pieprasa datu subjekts, pārzinis var iekasēt saprātīgu samaksu, kas balstīta uz administratīvām izmaksām. Ja datu subjekts pieprasījumu iesniedz elektroniskā formā un ja vien datu subjekts nepieprasa citādi, informāciju sniedz plaši izmantotā elektroniskā formātā. Līdz ar to noteikumu projekta 13. un 14.punkts paredz, ka Pārvalde sniedz fiziskai personai (datu subjektam) visas ziņas no Reģistra, kas par personu iekļautas un aktualizētas Reģistrā, kas tiek nodrošināts gan rakstveidā, gan izmantojot speciālo tiešsaistes formu.  Ņemot vērā minēto un personu izteiktu vēlmi apskatīt par sevi vēsturiskās ziņas Reģistrā, šobrīd funkcionējošais e-pakalpojums “Mani dati Iedzīvotāju reģistrā” tiek pilnveidots, paplašinot tā funkcionalitāti ar Reģistra vēsturiskajām ziņām, kas šobrīd minētajā e-pakalpojumā personai nav pieejamas. Izmantojot e-pakalpojumu “Mani dati Fizisko personu reģistrā” fiziskai personai būs iespēja pārbaudīt Reģistrā iekļautās un aktualizētās aktuālās un vēsturiskās ziņas par sevi, savu bērnu, kurš nav sasniedzis 18 gadu vecumu, un aizbildnībā vai aizgādnībā esošu personu bez maksas un neierobežotu reižu skaitu, kas atbilst Regulas 15.panta 3.punktā noteiktajam.  Savukārt, noteikumu projekta 13.punktā ietvertais ierobežojums “divas reizes kalendārajā gadā” tiek iestrādāts ar mērķi, lai persona (datu subjekts), pieprasot visu informāciju no Reģistra rakstveidā (papīra formā vai elektroniski sagatavota dokumenta formā) neradītu Pārvaldē nesamērīgu administratīvo slogu. Par visu Reģistrā iekļauto ziņu saņemšanu rakstveidā, kas pieprasīta vairāk kā divas reizes kalendārajā gadā, tiks paredzēta valsts nodevas diferencēta maksa.  Pārvaldes e-pakalpojumi noteikumu projekta 15. un 16.punktā “Pārbaude, vai persona ir iekļauta Iedzīvotāju reģistrā un vai nav ziņu par personas nāvi” un “Pārbaude, vai persona ir deklarēta norādītajā adresē”, kas pieejami, izmantojot speciālo tiešsaistes formu portālā www.latvija.lv, nodrošinot iespēju, ka identificēta persona var bez maksas pārbaudīt tās rīcībā esošo informāciju par sevi vai citu personu Reģistrā, tādējādi nesaņemot papildus ziņas par pārbaudāmo fizisko personu. Pakalpojumi nodrošina tā lietotājam, norādot viņam zināmās personas personas kodu, pārliecināties vai persona vispār ir reģistrēta Reģistrā un vai personai ir / nav reģistrēts miršanas fakts (ar apstiprinājumu vai noliegumu bez datiem), kā arī pārbaudīt vai tā rīcībā esošā informācija, piemēram, civiltiesiskajā darījumā otra līgumslēdzēja puse ir deklarēta norādītajā adresē. Tā kā šie pakalpojumi nesniedz ziņas no Reģistra, bet vienīgi apstiprina vai noliedz pakalpojuma lietotāja rīcībā esošo informāciju, par to nav veicama valsts nodevas maksa.  Saskaņā ar Civillikumā, Civilprocesa likumā, Bāriņtiesu likumā un vēl citos saistītajos normatīvajos aktos noteikto, rīcībspējas regulējums paredz rīcībspējas ierobežošanu noteiktā apjomā un jomu iedalījumā. 2012.gada 29.novembra likuma “Grozījumi Civillikumā” izstrādes gaitā tika secināts, ka jāatsakās no publikācijām oficiālajā izdevumā „Latvijas Vēstnesis” par personas rīcībnespēju, izstrādājot elektronisko pakalpojumu, kurā persona varēs uzzināt par citas personas rīcībspējas ierobežojuma apjomu, ja tai būs zināms personai piešķirtais personas kods. Līdz ar to e-pakalpojums “Ziņas par personas rīcībspēju” (projekta 17.punkts), kas pieejams bez maksas Pārvaldes tīmekļa vietnē, identificētai personai nodrošina ziņu pārbaudi un izsniegšanu no Reģistra.  Noteikumu projekta 18. un 19.punktā noteiktie e-pakalpojumi “Personas kodu atbilstība vienai personai” un “Aktuālais un iepriekšējais personas kods” nodrošina personas koda, kas Latvijā piešķirts līdz 2017.gada 30.jūnijam un pēc 2017.gada 1.jūlija, pārbaudi un izsniegšanu. Proti, noteikumu projekta 18.punkts paredz bezmaksas pakalpojumu, kura ietvaros identificēta persona var elektroniski saņemt no Reģistra informāciju ar apstiprinājumu vai noliegumu par to, vai personas norādītie personas kodi atbilst vienai personai. Identificēta persona, kas var būt gan fiziska persona, gan juridiskās personas darbinieks, elektroniskajā pieprasījumā norāda personas, par kuru nepieciešams saņemt apstiprinājumu, abus viņam zināmos personas kodus. Ievērojot to, ka šo pakalpojumu var izmantot tikai, ja tā lietotājam ir zināmi interesējošās personas divi personas kodi, tad šādu ziņu pārbaudes pakalpojumu var izmantot bez maksas, jo papildus ziņas no Reģistra netiek sniegtas. Savukārt e-pakalpojums “Aktuālais un iepriekšējais personas kods” (projekta 19.punkts), kura ietvaros identificēta persona var elektroniski saņemt no Reģistra informāciju par attiecīgās personas iepriekšējo vai esošo kodu, ja personai ir zināms kāds no šiem kodiem, par ziņu saņemšanu no Reģistra jāveic valsts nodevas samaksa. Lai saņemtu šo pakalpojumu personai ir jāautorizējas e-pakalpojumā un ar internetbankas starpniecību jāsamaksā valsts nodeva pēc kā persona varēs ievadīt interesējošās personas personas kodu, lai noskaidrotu vai personai ir / nav mainīts personas kods, un gadījumā, ja ir mainīts, tad kāds ir iepriekšējais vai esošais personas kods. Šis pakalpojums nodrošina pārbaudi vai personai ir mainīts tai piešķirtais personas kods vai nē, piemēram, persona, kurai ir zināms personas līdz 2017.gada 30.jūnijam piešķirtais kods var uzzināt vai persona pēc 2017.gada 1.jūlija ir mainījusi personas kodu un kāds tas ir, kā arī gadījumā, ja personas rīcībā ir personas pēc 2017.gada 1.jūlija piešķirtais personas kods, tad pakalpojuma ietvaros varēs uzzināt šīs personas līdz 2017.gada 30.jūnijam piešķirto personas kodu.  Noteikumu projekta 20. un 22.punkts paredz e-pakalpojumu, kura ietvaros fiziska persona var pārbaudīt vai pieprasīt ziņas no Reģistra, izmantojot speciālu tiešsaistes formu tīmekļa vietnē [www.latvija.lv](http://www.latvija.lv). E-pakalpojuma “Personas statusa noskaidrošana Fizisko personu reģistrā” ietvaros identificēta fiziska persona bez maksas var pieprasīt vai pārbaudīt ziņas par savu, savu bērnu, kurš jaunāks par 18 gadiem, vai par aizbildnībā vai aizgādnībā esošas personas piederību vienam vai vairākiem šādiem statusiem:   * personas statuss Reģistrā (aktīvs/pasīvs); * pensijas vecumu sasniegušas personas statuss (statuss tiek noteikts pēc Latvijas Republikā pensijas piešķiršanai noteiktā vecuma); * daudzbērnu ģimenes locekļa statuss; * audžuvecāka statuss; * aizbildņa statuss; * aizgādņa statuss; * personas dzīvesvietas pašvaldība; * personas ģimenes stāvoklis; * politiski represētās personas statuss; * otrā pasaules kara dalībnieka statuss; * nacionālās pretošanās kustības dalībnieka statuss; * personas rīcībspēja.   Noteikumu projekta 21.punktā ir ietverts skaidrojums, kas ir daudzbērnu ģimene atbilstoši Reģistrā iekļautajām ziņām, kā arī nepieciešams noregulēt, ka datus par pilngadīgu personu, kas nav sasniegusi 24 gadu vecumu, ja tā iegūst vispārējo, profesionālo vai augstāko izglītību Latvijā, Pārvaldei sniedz Izglītības un zinātnes ministrija atbilstoši Valsts izglītības informācijas sistēmā iekļautajai informācijai.  Informāciju par personas piederību projekta 20.punktā norādītajam personas statusam vai vairākiem statusiem būs iespējams saņemt e-pakalpojumā “Personas statusa noskaidrošana Fizisko personu reģistrā” sinhroni bez aiztures, neveicot valsts nodevas maksu (projekta 20.punkts, ievērojot Regulas 15.panta 3.punktu) un neradot administratīvo slogu Pārvaldē. Savukārt, ja fiziska persona vēlas saņemt šīs ziņas rakstveidā, lai nodrošinātu dokumenta juridisko spēku, apliecinājumu par personas piederību 20.punktā norādītajiem statusiem e-pakalpojumā “Personas statusa noskaidrošana Fizisko personu reģistrā” varēs saņemt asinhroni pēc valsts nodevas samaksas veikšanas, jo ziņu sniegšanā tiek iesaistīti Pārvaldes nodarbinātie ziņu sagatavošanai un nosūtīšanai. E-pakalpojums atvieglos personai piešķirto statusu pārvaldību un apliecināšanu, ja persona vēlas citā iestādē vai privātajā sektorā saņemt tai pienākošos atvieglojumus, piemēram, nosakot samaksu par elektroenerģiju. Pakalpojumu varēs izmantot tikai identificēta fiziska persona un ar mērķi, lai optimizētu personas statusa pārbaudi vai apliecinājuma dokumentu izsniegšanu personām, kurām piešķirts kāds no statusiem. Pārvaldē izstrādātais e-apliecinājums kalpos, kā personas statusa apliecinājums, kas ļaus ekonomēt valsts pārvaldes resursus un uzlabos valsts pārvaldes darba efektivitāti, samazinot nepieciešamību vienai un tai pašai personai izgatavot vairākas personas statusus apliecinošas apliecības vai izziņas, kā arī persona vienuviet varēs pārliecināties, kādi statusi personai piešķirti, kas šobrīd nav pieejams vienuviet, jo katra iestāde to apliecina atsevišķi.  E-pakalpojuma “Pilsonības un migrācijas lietu pārvaldei pieprasītā pakalpojuma izpildes statuss” (projekta 23.punkts) ietvaros identificēts lietotājs (fiziska persona) var bez maksas elektroniski saņemt no Pārvaldes informāciju par Pārvaldē iesniegtā rakstveida pieprasījuma apstrādes un izpildes gaitu. E-pakalpojuma izstrādes mērķis ir uzlabot fizisko personu apkalpošanas līmeni Pārvaldē, nodrošinot personai ar e-pakalpojuma starpniecību tūlītēju informācijas pieejamību par viņa iesniegtā pieprasījuma izpildes gaitu un tā raksturojošo informāciju, kā arī vienlaikus samazināt personu radīto slogu Pārvaldes darbiniekiem, lai telefoniski vai e-pastos sniegtu apstiprinājumu par pieprasījuma saņemšanu un informāciju par personas iesniegtā pieprasījuma izpildes gaitu. E-pakalpojums nodrošinās, ka fiziska persona varēs apskatīt ne tikai pieprasījuma apstrādes statusu, bet arī citu savu pieprasījumu raksturojošo informāciju (reģistrācijas numurs, datums un maksājuma statuss (piem., jāveic valsts nodevas samaksa un apmērs), kā arī izgūt atbildes dokumenta datni, ja tāda būs pievienota.  Regulas 4.panta 11.punktā noteikts, ka datu subjekta “piekrišana” ir jebkura brīvi sniegta, konkrēta, apzināta un viennozīmīga norāde uz datu subjekta vēlmēm, ar kuru viņš paziņojuma vai skaidri apstiprinošas darbības veidā sniedz piekrišanu savu personas datu apstrādei. Līdz ar to ir izstrādāts e-pakalpojums „Atļaujas sniegšana manu datu saņemšanai no Fizisko personu reģistra” (projekta 24.punkts), kura ietvaros, identificētai fiziskai personai, ir iespēja bez maksas elektroniski saņemt informāciju par juridiskas personas (komersanta) aktuālo pieprasījumu sarakstu un sniegt savu atļauju, vai atsaukt iepriekš doto atļauju, personas datu saņemšanai komersanta norādītajam ziņu izmantošanas mērķim, lai personai piešķirtu tam pienākošos atvieglojumus. Sniegt atļauju, vai atsaukt iepriekš sniegto atļauju pakalpojuma lietotājs var juridiskai personai (komersantam). Jāņem vērā, ka fiziska persona nevar aizliegt savu personas datu apstrādi, ja to nosaka citi normatīvie akti komersanta leģitīmo interešu ievērošanai, piemēram, lai iesniegtu prasību tiesā, kas atbilst Regulas 6.panta 1.punkta “f” apakšpunktā noteiktajam.  Minētā e-pakalpojuma ietvaros dati par komersantu tiek pārbaudīti LR Uzņēmumu reģistrā. Proti, pakalpojuma lietotājam tiek nodrošināta iespēja apskatīt savu personas datu izmantošanas pieprasījumus, kurus izveidojusi juridiska persona ar mērķi piekļūt vienai vai vairākām e-pakalpojuma lietotāja, Reģistrā iekļautajām personas datu kopām uz rakstiskas vienošanās pamata, kas paredzēts noteikumu projekta 27.punktā. E-pakalpojums tiek izpildīts, kā fiziskas personas atbilde uz iepriekš iniciētu juridiskas personas datu izmantošanas atļaujas pieprasījumu vai pēc e-pakalpojuma lietotāja paša iniciatīvas. Personai pakalpojuma ietvaros tiek sniegta arī iespēja pārlūkot savas iepriekš sniegtās datu izmantošanas atļaujas.  Noteikumu projekta 25.punkts, kas nosaka, ka Pārvalde rakstiski vai izmantojot tiešsaistes datu pārraidi bez maksas izsniedz Reģistrā iekļautās ziņas par aizliegumu vai atļauju izmantot personas ķermeni, audus un orgānus pēc tās nāves tām ārstniecības, izglītības un zinātnes iestādēm, kurām saskaņā ar normatīvajiem aktiem, kas regulē miruša cilvēka ķermeņa aizsardzību un cilvēka audu un orgānu izmantošanu medicīnā, ir tiesības nodarboties ar miruša cilvēka ķermeņa izmantošanu anatomijas studijām vai ar dzīva vai miruša cilvēka audu un orgānu izņemšanu un izmantošanu, zaudēs spēku 2022.gada 1.februārī saskaņā ar likuma “Par miruša cilvēka ķermeņa aizsardzību un cilvēka audu un orgānu izmantošanu medicīnā” pārejas noteikumu 7.punktu. Līdz ar to šāds nosacījums ir ietverts noteikumu projekta 32.punktā. Sākot no 2022.gada 1.februāra ziņas par aizliegumu vai atļauju izmantot savu ķermeni, audus un orgānus pēc nāves tiks uzkrātas vienotajā veselības nozares elektroniskajā informācijas sistēmā.  Novērtējot datu drošības apdraudējuma risku, izsniedzot datus tīmeklī (piemēram, nosūtot uz elektroniskā pasta adresi) nešifrētā veidā, var rasties personas datu nejauša vai nelikumīga nosūtīšana vai to pārtveršana nevēlamam adresātam, kas fiziskai personai var radīt būtisku kaitējumu. Līdz ar to, lai nodrošinātu ierobežotas pieejamības ziņu no Reģistra izsniegšanas drošību tīmeklī, piemēram, nosūtot ziņas izsniegšanai uz personas e-pasta adresi, Reģistra pārzinim ir tiesības īstenot pasākumus risku mazināšanai pret datu noplūdi personai, kurai nav tiesību saņemt ziņas no Reģistra. Šādi nosūtītu datu drošību iespējams realizēt, izmantojot nosūtāmo ziņu šifrēšanu ar tam paredzētajām programmatūrām. Prasība atbilst Regulas 32.panta 1.punkta “a” apakšpunktā noteiktajam, ka, ņemot vērā tehnikas līmeni, īstenošanas izmaksas un apstrādes raksturu, apmēru, kontekstu un nolūkus, kā arī dažādas iespējamības un smaguma pakāpes risku attiecībā uz fizisku personu tiesībām un brīvībām, pārzinis un apstrādātājs īsteno atbilstīgus tehniskus un organizatoriskus pasākumus, lai nodrošinātu tādu drošības līmeni, kas atbilst riskam, tostarp attiecīgā gadījumā, cita starpā, personas datu pseidonimizāciju un šifrēšanu. Tādējādi, vienīgi gadījumos, kad ziņu saņēmējs ir rakstveidā piekritis savu datu nosūtīšanai tīmeklī nešifrētā veidā, iestādei ir tiesības nosūtīt pieprasītās ziņas nešifrētā veidā.  Noteikumu projekta 27., 28 un 29.punkts paredz Pārvaldes tiesības noslēgt rakstveida vienošanos, lai nodrošinātu Reģistrā iekļauto ziņu izsniegšanu atbilstoši ziņu pieprasītāja darbību regulējošajos normatīvajos aktos noteikto uzdevumu izpildi.  Rakstveida vienošanās vai līgums par ziņu izsniegšanu no Reģistra tiešsaistes datu pārraides režīmā, nostiprina Pārvaldes kā Reģistra pārziņa tiesības pārbaudīt sniedzamo ziņu izmantošanas mērķi un pieprasījuma pamatotību, saglabājot Pārvaldei, kā Reģistra pārzinim arī subjektīvās tiesības lemt par to, vai līgums ar konkrēto ziņu pieprasītāju ir noslēdzams.  Jāņem vērā, ka gadījumos, kad informācijas apmaiņu veic, izmantojot valsts informācijas sistēmu savietotāju (turpmāk – savietotājs), vienošanos starp sistēmu pārziņiem neslēdz. Saskaņā ar Valsts informācijas sistēmu likuma 4.panta pirmo daļu Vides aizsardzības un reģionālās attīstības ministrija koordinē valsts informācijas sistēmu darbību integrētas valsts informācijas sistēmas ietvaros, realizējot vienotu valsts politiku valsts informācijas sistēmu attīstības un uzturēšanas jomā. Ministru kabineta 2016.gada 14.jūnija noteikumu Nr.374 “Valsts informācijas sistēmu savietotāja noteikumi” 35.punktā noteikts, ka Valsts reģionālās attīstības aģentūra izstrādā un uztur pakalpi vai lietojumu, ja tā organizē informācijas apriti starp sistēmām vai atbild par pakalpojuma sniegšanu saskaņā ar normatīvajiem aktiem vai sistēmu pārziņu un aģentūras savstarpējo vienošanos.  Gadījumos, kad Pārvaldei, pašvaldībai vai pārstāvniecībai nav tiesiska pamata no Reģistra izsniegt ziņas par citu personu un ziņu izmantošanas mērķis ir sazināšanās nolūks, kas neatbilst Regulas 6.panta 1.punktā noteiktiem izņēmumiem, tad, piemēram, lai piedāvātu citai fiziskai personai noslēgt privātu līgumu, informēt par nenomaksātu rēķinu vai vienkārši saziņai ar radinieku, draugu vai paziņu, noteikumu projekta 31.punktā paredzēts, ka Pārvalde, pamatojoties uz personas iesniegumu ar lūgumu pārsūtīt ziņu pieprasījumā norādītajai personai vēstuli, pēc pakalpojuma samaksu apliecinoša dokumenta saņemšanas, nosūta personas sagatavoto vēstuli norādītajam (meklējamam) adresātam. Pārvaldes maksas pakalpojuma apmērs noteikts Ministru kabineta 2017.gada 19.septembra noteikumu Nr. 562 “Pilsonības un migrācijas lietu pārvaldes maksas pakalpojumu cenrādis” pielikuma 3.punktā.  Noteikumu projekts stāsies spēkā 2021.gada 28.jūnijā vienlaikus ar Fizisko personu reģistra likumu. |
| 3. | Projekta izstrādē iesaistītās institūcijas un publiskas personas kapitālsabiedrības | Pilsonības un migrācijas lietu pārvalde. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas un juridiskas personas, valsts un pašvaldību iestādes, kurām ir tiesisks pamats saņemt Reģistrā iekļautās ziņas. Mērķgrupas aptuvenais skaitliskais lielums 7500 fizisko personu. |
| 2. | Tiesiskā regulējuma ietekme uz tautsaimniecību un administratīvo slogu | Reģistrā iekļauto ziņu izsniegšanas pienākumi nemainās, tādējādi nerodas papildu administratīvais slogs. Noteikumu projektā paredzēta Pārvaldes pakalpojumu pieejamība e-pakalpojumos, kuru rezultātā tiek mazināts administratīvais slogs gan iestādē, gan ziņu pieprasītājam neradot nepieciešamību vērsties Pārvaldē klātienē, vai rakstiski. E-pakalpojumos to lietotājiem Reģistra ziņas ir iespējams saņemt neizejot no mājām un jebkurā personai pieejamā laikā, taupot laiku un resursus. |
| 3. | Administratīvo izmaksu monetārs novērtējums | Projekts nerada papildu administratīvās izmaksas un neradīs finansiālo ietekmi uz valsts budžetu. Izstrādātie Pārvaldes e-pakalpojumi mazinās administratīvo slogu par ziņu izsniegšanu no Reģistra samazinot nepieciešamību personai patērēt laiku Pārvaldes apmeklējumam.  Administratīvā sloga samazinājums fiziskai personai:  C (ierašanās Pilsonības un migrācijas lietu pārvaldē pieprasījuma iesniegšanai) = (atalgojums 4,47 euro/h x 1h) x (7500 personu gadā x 1 pieprasījums) = 33 525 euro.  Administratīvā sloga samazinājums iestādei (Pilsonības un migrācijas lietu pārvaldē fiziskas personas rakstiska dokumenta pieņemšana, apstrāde, sagatavošana):  C (pieprasījuma pieņemšana klātienē, dokumentu pārbaude, datu apstrāde informācijas sistēmās, dokumenta izsniegšana) = (atalgojums 5,92 euro/h x 2h) x (7500 personu gadā x 1 pieprasījums) = 88 800 euro.  Kopējais administratīvā sloga samazinājums: 122 325 euro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (Publisko dokumentu regula).  Publisko dokumentu regula Eiropas Savienības dalībvalstīs tiek piemērota no 2019.gada 16.februāra. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016.gada 6.jūlija regula (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem Regulā (ES) Nr. 1024/2012 (Publisko dokumentu regula). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Projekts šo jomu neskar | Projekts šo jomu neskar | Projekts šo jomu neskar | Projekts šo jomu neskar |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ievērojot to, ka regula tiek tieši piemērota, tās panti noteikumu projektā netiek pārņemti, regula tiek izmantota tikai kā norāde uz tiesībām paredzēt noteikumu projekta 8.punktā, ka Pārvalde izsniedz daudzvalodu standarta veidlapu tādiem publiskiem dokumentiem un tādā apjomā, kāds tiek izsniegts no Reģistra. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Dokumenta legalizācijas likuma 3.panta trešā daļa: Latvijas centrālās iestādes, to funkciju sadalījumu un kārtību, kādā šīs iestādes atbilstoši Eiropas Parlamenta un Padomes 2016. gada 6. jūlija regulai (ES) 2016/1191 par iedzīvotāju brīvas pārvietošanās veicināšanu, vienkāršojot dažu publisko dokumentu uzrādīšanas prasības Eiropas Savienībā, un grozījumiem regulā (ES) Nr. 1024/2012 veic šajā regulā minētās darbības un sadarbojas ar Latvijas un ārvalstu valsts un pašvaldību iestādēm, nosaka Ministru kabinets.  Ministru kabineta 2019.gada 19.marta noteikumu Nr.124 “Noteikumi par Latvijas centrālajām iestādēm un sadarbību saistībā ar publisko dokumentu uzrādīšanas prasību vienkāršošanu Eiropas Savienībā” 2.punktā noteikts, ka Latvijas centrālās iestādes atbilstoši Publisko dokumentu regulas 15.panta 1.punktam ir Iekšlietu ministrija un Tieslietu ministrija. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, lai informētu sabiedrību par noteikumu projektu un dotu iespēju izteikt viedokli, informācija par noteikumu projektu ievietota Iekšlietu ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību, un sabiedrības pārstāvjiem nodrošinātu iespēju rakstiski sniegt viedokli par noteikumu projektu tā izstrādes stadijā, informācija par likumprojektu ievietota Iekšlietu ministrijas tīmekļa vietnē sadaļas “Sabiedrības līdzdalība” apakšsadaļā “Diskusiju dokumenti”. |
| 3. | Sabiedrības līdzdalības rezultāti | Sadaļa tiks papildināta, saņemot sabiedrības viedokli par noteikumu projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde, pašvaldības un Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, esošo likvidēšanu vai reorganizāciju. Projekta izpilde notiks esošo funkciju ietvaros. |
| 3. | Cita informācija | Nav. |

Iekšlietu ministrs S.Ģirģens

Vīza: valsts sekretārs D.Trofimovs

Muceniece 67829724

[inese.muceniece@pmlp.gov.lv](mailto:Annija.Roga@mfa.gov.lv)

1. Fizisko personu reģistra likuma pārejas noteikumu 1.1 pantā noteikts, ka līdz attiecīgu grozījumu izdarīšanai citos Latvijas Republikas normatīvajos aktos terminam “Iedzīvotāju reģistrs” atbilst termins “Fizisko personu reģistrs” [↑](#footnote-ref-1)